text: Ballade hos de radikale
  17 april 2013 kl. 17.04
  Efter flere dages ballade hos de radikale i Horsens trækker byrådskandidaten Charlotte Juhl Andersen nu stikket og forlader partiet.
  Charlotte Juhl Andersen har meldt sig ud af Radikale Venstre og har også besluttet at trække sig ud af byrådsarbejdet.
  I en pressemeddelelse retter hun en hård kritik mod formanden for den radikale partiforening, Kjeld Søndergaard, og mod bestyrelsen, som hun anklager for at arbejde med skjulte dagsordener.
  - Jeg er blevet udsat for chikane fra Kjeld Søndergaard, som mod bedre vidende har udspredt urigtige rygter om mig og mine motiver i stedet for i fællesskab at udnytte de muligheder, jeg kunne tilføre partiet ved kommunalvalget, skriver Charlotte Juhl Andersen.
  Se mere på TV SYD Nyheder 19.30.
  